Doi frizeri au devenit eroi în Statele Unite după ce au salvat o fetiță de 3 ani care alerga spre o intersecție aglomerată din orașul East Hartford, statul Connecticut.
Copila fusese scăpată de sub supraveghere de mama ei.
Momentul în care cei doi frizeri aleargă să o salveze pe fetița de doar 3 ani a fost surprins de camerele de supraveghere. Pe imaginile înregistrate se vede cum aceasta aleargă pe stradă spre o intersecție aglomerată, în East Hartford. 7 vehicule au trecut pe acolo în doar câteva secunde, relatează stirileprotv.ro.
Frizerii tundeau doi clienți în acel moment, dar unul dintre ei s-a uitat pe fereastră și a văzut scena. Și-au lăsat clienții pe scaun și au alergat spre fetița care ajunsese la câțiva metri de intersecție, scrie nbcconnecticut.com.
Copila este luată în brațe în ultima clipă de unul dintre frizeri. Cei doi eroi au ajutat-o apoi pe fată să-și găsească mama, care se afla la o stație de autobuz, cu ochii în telefonul mobil. Femeia nici nu observase că fiica ei nu mai era lângă ea.
Poliția din East Hartford a salutat gestul eroic al celor doi, într-o postare pe Facebook.
"Astăzi remarcăm reacția rapidă a lui Osvaldo Lugo și a lui Rafael Santana, de la LookSharp Barbershop. Acțiunea lor a salvat un copil mic care a plecat de lângă mama lui și a fugit spre Main Street. Datorită lor, o potențială tragedie a fost evitată și o familie rămâne întreagă. Suntem incredibil de recunoscători pentru acești adevărați eroi!"